
Consorci de Museus

El CCCC activa la cultura amb més de 50 propostes entorn del Dia dels Museus
· La celebració ha arrancat al CCCC amb els bebés com a protagonistes i amb activitats que promouen l’apropiació del Centre del Carme per part de la ciutadania

· Fins al 23 de maig, al Centre del Carme es podrà gaudir de tallers, presentacions, concerts, dansa, ‘performances’ i recorreguts acompanyats
· El CCCC celebrarà, el dissabte 22, la Nit Europea dels Museus amb els concerts del CCCC Music Lab de la mà de la DJ valenciana Innmir i el conjunt valencià de ‘rock’ alternatiu Anouck the Band

València (18.05.21). El Centre del Carme Cultura Contemporània (CCCC) ofereix més de 50 activitats entorn del Dia Internacional dels Museus concerts, dansa, ‘performance’, recorreguts acompanyats, tallers i presentacions s’estendran al llarg de tota la setmana, fins a diumenge que ve amb el lema ‘Emergència cultural: construint l’ara’.
Aquest 18 de maig ha arrancat amb els bebés com a protagonistes. L’equip d’Educació i Mediació del CCCC, coordinat per Arquilecturas, ha oferit el taller ‘Atenció, bebés en moviment’ en què l’Espai de Telles, l’espai permanent d’experimentació per a bebés que té el Centre del Carme, s’ha convertit en un espai de conversa en el qual es reivindica el moviment autònom dels xiquets i xiquetes de 0 a 3 anys. Sessions amb mares i pares entorn de la criança, el moviment i la seua influència en el desenvolupament personal.
A aquest taller se sumen les propostes ‘El cel està enrajolat’; ‘El plànol de ma casa’; i ‘CALAIX per a famílies’ que busquen l’apropiació de l’espai del Centre del Carme per part dels seus visitants. Així mateix el taller intergeneracional ‘Somiadors’ reivindica la capacitat creativa de totes les persones.
El director del CCCC, José Luis Pérez Pont ha manifestat que “des del Centre del Carme hui celebrem que la cultura és un bé accessible per a totes i tots i que l’espai públic està a disposició dels creadors i creadores i de totes les persones” i ha afegit que per a això “cada any des del Consorci de Museus invertim un milió d’euros en programes d’Educació i Mediació dirigits tant a la professionalització de les persones que es dediquen a la mediació cultural com en projectes dissenyats per a cada franja d’edat i necessitats dels públics”.
Molts valencians i valencianes i persones procedents d’altres comunitats s’han acostat en aquest dia a visitar les diferents exposicions del CCCC en els recorreguts acompanyats que s’oferixen: ‘Martin Parr. Parrathon’; ‘Ceballos&Sanabria. El somriure de les falles’; ‘Dulk. Rondalla del fang’; ‘Avelino Sala. Natures mortes’; ‘Art Contemporani de la Generalitat. 3 anys d’adquisicions’; ‘Edel Rodríguez. Agente naranja’ i ‘Paco Sanz. Callejeros’.
Aquesta vesprada l’artista urbà Dulk presenta la publicació de la seua exposició ‘Rondalla del fang’ en una xarrada sobre art i ecologia acompanyat pel comissari de la mostra, Fran Picazo i el grup d’experts que han participat en el seu projecte.
Entre altres propostes, aquesta setmana es podrà gaudir també de les jornades ‘J.A.M. Joc, art i migració’ en el marc de la convocatòria ‘CoSSos. Comunitats de Sabers Subalterns’; una nova sessió de CCCC Performance d’‘Escolta! València’ així com la presentació de ‘La Criaturia’, un llibre-objecte desenvolupat per ‘Túria el loco’ el projecte de Claudia Campos i Claudio Burguez, en la seua residència ‘Estètiques Transversals - Ecosistemes de ficció’ o el taller ‘Taulell valencià’ en col·laboració amb València Capital Mundial del Disseny 2022.

Nit Europea dels Museus
Aquest dissabte, 22 de maig, el CCCC celebrarà la Nit Europea dels Museus amb uns concerts entorn del seu projecte CCCC Music Lab, de la mà de la DJ valenciana Innmir i el grup també valencià Anouck the Band.

Innmir fa anys que il·lumina les pistes de ball a través dels millors clubs i festivals del país. Ara ha decidit fer un pas més en la seua carrera amb el llançament del seu primer single de la mà del segell Vanana Rècords: ‘Tienes esa luz’. Un tema nascut perquè els cossos es deixen portar pel ball i per l’optimisme d’una artista que quasi sembla que somriu mentre canta a l’altre costat en cada ‘beat’.

Els valencians Anouck the Band és una banda de ‘rock’ alternatiu fundada en 2019 a València per Anouck Peris, que després de diversos anys tocant en solitari decideix apostar per enfocar les seues cançons cap a un estil més rítmic i elèctric i deixar les acústiques en segon pla. El grup es compon d’Anouck Peris (cantant i guitarra rítmica), Guille Giner (guitarra solista), Carlos García (bateria) i Alex Pilato (baix).
Un altre dels plats forts de la setmana és la celebració del festival 10 Sentidos, en el qual col·labora el CCCC. 10 Sentidos aterra aquest dissabte 22 al CCCC amb la proposta ‘The very last northern White Rhino’, idea, dramatúrgia i direcció de Gaston Core. En aquesta Core presenta la dansa com a excés, com a celebració derivada de la vida. Ballar fins a l’esgotament, ballar fins al final perquè tal vegada ja no hi haja ni més menys que es puga fer.
Totes les activitats que s’ofereixen són gratuïtes, i es respecten les mesures de seguretat i higiene que marquen les autoritats sanitàries.
Més informació: www.consorcimuseus.gva.es

